Багатая кніжная спадчына, якую пакінулі нам продкі, стала падмуркам для фарміравання кніжнай культуры сучаснай Беларусі. Таму не дзіўна, што кніга па-ранейшаму застаецца важнейшым феноменам айчыннай культуры. Імёны выбітных творцаў кніжнага слова складаюць аснову пантэона нацыянальных герояў, і штогод як нацыянальнае свята мы адзначаем юбілеі дня нараджэння беларускіх пісьменнікаў На міжнародных конкурсах беларуская кніга нязменна атрымлівае вельмі высокія ацэнкі спецыялістаў. Яркай з’явай сучаснага культурнага жыцця Беларусі з’яўляецца правядзенне на працягу ўжо двух дзесяцігоддзяў Дзён беларускага пісьменства. Урэшце, аб’яўленне на ўзроўні кіраўніка нашай дзяржавы 2012 года Годам кнігі засведчыла тую выключную ролю, якую займае кніга ў жыцці краіны.